George Davelaar a nase na Kòrsou 16 februari 1961 
Despues di a kaba skol básiko mi a sigui na LTS (skol di fishi), kaminda mi a siña 
pa Elektromonteur. 
Na aña 1981 mi a drenta Bedrijfschool di Shell. Aki nan mi a studia pa 
Machinemonteur / Bankwerker. Mi a siña i bira Toolfitter ehersiendo mi trabou. 
Na 2020 mi a baha for di Refineria Isla, despues di 39 aña i awe mi ta ku penshun 
bon meresí. Mi por bisa trahando na Refineria Isla mi a siña masha hopi mes. 
Komo mucha di 12 aña mi padrino señor Erwin Campagnard (deft.), eks trahadó di 
ALM den aviashon, a trese un modelo di un helikòpter pa mi, komo e tabata traha 
modelo di avion. Mi a haña hopi interes pa mi tambe siña traha modelo di avion. 
Eynan mi pashon a kuminsá pa traha modelo. Di aña 1979 te ku aña 1983 mi a forma 
parti di un klup di “Modelbouw”, kaminda huntu nos tabata sinta papia i tra modelo. 
Despues mi interes a baha i mi a stop di tra model. 
Na aña 1986 mi a kasa ku Suzie Efraci i eynan mi a kuminsa traha model atrobe te 
ku dia di awe. 
Un di mi gran soñonan tabata pa un dia partisipá na un Expo di “Modelbouw” na 
Oropa. 
Na 2016 mi a logra esaki pa prome biaha. E aña ey mi a partisipà ku e diorama di e 
torpedo ku a subi tera na Eagle beach dia 16 di februari 1942 i un otro diorama 
mas. 
E aña ei (2016) mi no a logra di kai den premio pero si mi a konosè hopi persona di 
diferente paìs ku tambe ta traha modelo i ku ta un profeshonal riba e tereno aki. Dor 
di kontakto ku e trahadonan di modelo profeshonal, buska informashon i lesa 
diferente tópiko di “modelling”, mi a amplia mi konosementu i desaroyá mi abilidat 
riba e arte aki. 
Un otro mundu a habri pa mi, i tur e siguiente añanan ku mi a partisipá, mi a logra 
di bin kas (Kòrsou) ku medaya di oro, plata i brons. 
E kompetensia di mas grandi pa mi, ta World Model Expo 2022 kaminda mi a logra 
medaya di oro den mi klasse. 
World Model Expo ta tuma lugá kada 3 aña ku partisipashon di diferente país. 
Mi diorama nan a kompetí na Hulanda, Belgiká, Tsjechië i e aña aki tambe na 
Hungría. 


Un amigu di mi, Robert Blokker (Hulanda), ta inskribí i biaha ku e modelonan ora 
ku mi no ta na Hulanda. 
E aña aki (2023), mi ta obligá na partisipá den e “Class master” ku ta e nivel di 
kompetensia mas haltu ku tin na Oropa. 
Durante di mi trayekto di trabou na Refineria Isla, mi a traha diferente obra pa 
gerensia di Refineria Isla i hefenan ku tabata baha ku penshun. E obra ta un 
rekuerdo pa e aña ku e persona a traha na Refineria Isla. 
Mi a traha varios obra pa diferente instansianan komo un regalo of rekuerdo. 
Un di e gran obranan aki ta e orgel ku tin den Synagogo na Punda, na miniatura. 


